AIŠKINAMASIS RAŠTAS

Dėl savivaldybės nekilnojamojo turto perdavimo pagal panaudos sutartį Molėtų r. savivaldybės viešajai bibliotekai

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija 2016 m. balandžio 12 d. gavo Molėtų r. savivaldybės viešosios bibliotekos (toliau – Biblioteka) raštą Nr. R2-31 „Dėl patalpų, esančių Suginčių sen., Suginčių k.“, kuriuo prašoma 20 metų perduoti panaudos teise patalpas lopšelio-darželio pastate, esančiame Molėtų r. sav., Suginčių sen., Suginčių k., Darželio g. 1. Raštu įsipareigojama atlikti perduotų patalpų einamąjį ir kapitalinį remontus.

Molėtų r. savivaldybės viešoji biblioteka buvo įsikūrusi bendrabučio pastate, kuris šiuo metu nurašytas ir bus nugriautas. Atsiradus nenaudojamų patalpų lopšelio-darželio pastate, esančiame Molėtų r. sav., Suginčių sen., Suginčių k., Darželio g. 1, buvo pasiūlyta Bibliotekai persikelti į šias patalpas. Molėtų „Vyturėlio“ vaikų lopšelio-darželio direktoriaus 2016 m. balandžio 12 d. įsakymu Nr. V-19 „Dėl savivaldybės nekilnojamojo turto pripažinimo nereikalingu Molėtų „Vyturėlio“ vaikų lopšelio-darželio funkcijoms vykdyti“ perduodamos patalpos pripažintos nereikalingomis įstaigos veiklai.

Parengto sprendimo projekto tikslas – perduoti Bibliotekai 20 metų pagal turto panaudos sutartį savivaldybei nuosavybės teise priklausančias ir šiuo metu Molėtų „Vyturėlio“ vaikų lopšelio-darželio patikėjimo teise valdomas patalpas.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 13 punktas, 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 1 punktas, 4 dalis;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 4.1 papunktis ir 6.1 papunktis.

 **3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – Bibliotekai bus perduotos gerai įrengtos patalpos, sudarytos galimybes seniūnijos gyventojams gauti kokybiškas paslaugas ir bus panaudotos Molėtų „Vyturėlio“ vaikų lopšelio-darželiui nebereikalingos patalpos.

Neigiamų pasekmių nenumatoma.

 **4. Priemonės sprendimui įgyvendinti**

Bus parengta ir pasirašyta turto panaudos sutartis bei turto perdavimo – priėmimo aktas.

 **5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

 **6. Vykdytojai, įvykdymo terminai**

Molėtų „Vyturėlio“ vaikų lopšelis-darželis.